送章生端武
作者：王十朋
朝代：宋

paragraphs: 麟經絕筆今幾年，學者異說何紛然。
操矛入室務相伐，誰能浚井得美泉。
梅溪野人獨好古，遺經獨抱期心傳。
從予講論有趙陸，得趣往往忘蹄筌。
章生妙齡固可畏，聖經賢傳思窮研。
贏糧遠來若有意，席未及暖俄言還。
豈厭先生紙上語，奧境不見徒留連。
春秋明日遂東矣，情鍾我輩徒拳拳。